钦定古今图书集成/方舆汇编/职方典/第1315卷 > 韶州府星野考 府志
## 钦定古今图书集成/方舆汇编/职方典/第1315卷 > 韶州府星野考 府志

府总

《前汉书》：“粤地，牵牛，婺之分野也。” 今之苍梧、郁林、南海、日南，皆粤分也。

《晋书》：“自南斗十二度至须七度为星纪，于辰在丑，吴越分野，属扬州。”

《唐书》：初，南斗九度。中南斗二十四度。终女四度。自韶广以西，朱崖以东，为星纪之次，属扬州。《宋史》：“牛宿六星，三星主南越，明则王道昌。”

《一统志》：韶州属牛女之分，星纪之次。

《天文书》：“荧惑主楚越；丙主楚；戌主吴越。”

东坡诗：“四时皆是夏，一雨便成秋。” 盖为粤东总标之耳。韶州外连江楚，内交广惠，无岭北之严寒，和分风露；无海南之恒燠，凉兼冰雪。《旧志》称曲江山川夷旷，风气稍平，乐昌、仁化次之，翁源、乳源、英德又次之。

又云：“秋冬宜寒而或热，春夏宜热而或寒。青草、黄茅二瘴，即土著亦有染者。” 大抵冬不甚寒而春寒，夏不甚热而秋热，似与岭北气候较迟耳。风鸢之戏，岭北在八九月，岭南在二三月，则地气升降，不独稍迟，亦似相反。而韶郡之风鸢与南雄俱同，岭北则古之属隶桂阳者，岂亦有说邪？

《翁源志》云：“翁邑万山，岚气四合，昼夜不开。” 《仁化志》云：“云气郁蒸，日高乃散。”

《乐昌志》云：地近炎方，而山多阴霭，昼温夜凉。盖晨露晞而寒色未收，未日昳而阴风已切，则所苦正坐湿淫耳。《汉书》谓“扬越之民耐暑” ，未尽然也。

龙荔少遂稼圃，《后实皆与南海不同》。